Addendum

Decizia nr. 6/91 a Comitetului mixt CEE-Andorra se consideră ca făcând parte din Ediția specială în limba română a Jurnalului Oficial al Uniunii Europene, capitolul 11, volumul 54.

DECIZIA NR. 6/91 A COMITETULUI MIXT CEE-ANDORRA

din 12 iulie 1991

privind modalitățile de aplicare a asistenței reciproce prevăzute de articolul 15 din acordul dintre Comunitate și Andorra

(91/471/CEE)

COMITETUL MIXT,

având în vedere Acordul sub forma unui schimb de scrisori dintre Comunitatea Economică Europeană și Principatul Andorra, în special articolul 15 alineatul (2),

întrucât buna funcționare a acordului necesită o strânsă colaborare între autoritățile părților contractante responsabile de punerea în aplicare a dispozițiilor din respectivul acord,

DECIDE:

Articolul 1

Prezenta decizie stabilește procedura care reglementează colaborarea dintre autoritățile administrative ale Comunității și ale Andorrei responsabile de punerea în aplicare a dispozițiilor din acord, pentru a asigura respectarea acestor dispoziții.

Articolul 2

În sensul prezentei decizii:

— „dispoziții” înseamnă toate dispozițiile din acord, cu excepția dispozițiilor articolului 11;

— „autoritate solicitantă” înseamnă autoritatea competentă, a oricăreia dintre părțile la acord, care depune o cerere de asistență;

— „autoritate solicitată” înseamnă autoritatea competentă, a oricăreia dintre părțile la acord, care primește o cerere de asistență.

Articolul 3

Obligația de a acorda asistență prevăzută de prezenta decizie nu include comunicarea de informații sau documente obținute de autoritățile administrative vizate la articolul 1 în temeiul competențelor pe care le exercită la cererea autorităților judiciare.

Cu toate acestea, întrucât asistența în cauză este furnizată la cerere, astfel de material trebuie comunicat în toate cazurile în care autoritățile judiciare au fost consultate și și-au dat avizul.

TITLUL I

ASISTENȚĂ LA CERERE

Articolul 4

(1) Autoritatea solicitată pune la dispoziția autorității solicitante, la cererea acesteia, toate informațiile care o pot ajuta să se conformeze cu dispozițiile de la articolul 1 din prezenta decizie.

(2) Pentru a obține informațiile cerute, autoritatea solicitată sau autoritatea administrativă care a fost sesizată de către autoritatea solicitată acționează în cadrul competențelor sale în același mod în care ar acționa în nume propriu sau ca răspuns la o cerere din partea altei autorități de pe propriul teritoriu.

Articolul 5

Autoritatea solicitată furnizează autorității solicitante, la cererea acesteia, orice declarație sau document oficial ori copie certificată a documentului respectiv de care dispune sau pe care le obține în condițiile prevăzute la articolul 4 alineatul (2) privind operațiunile reglementate de dispozițiile respective.

Articolul 6

(1) La cererea autorității solicitante, autoritatea solicitată notifică destinatarului sau asigură notificarea acestuia, în conformitate cu normele în vigoare pe teritoriul pe care este stabilită, toate actele sau deciziile autorităților administrative care se referă la punerea în aplicare a dispozițiilor.

(2) Cererile de notificare, care menționează obiectul actului sau al deciziei de notificare, trebuie să fie însoțite de o traducere în limba oficială sau în una dintre limbile oficiale ale teritoriului pe care este stabilită autoritatea solicitată. Acest lucru nu aduce atingere dreptului autorității solicitate de a refuza să furnizeze o astfel de traducere.

Articolul 7

La cererea autorității solicitante, autoritatea solicitată trebuie să efectueze sau să ceară să se efectueze o supraveghere specială asupra:

(a) persoanelor suspectate, pe baza unor motive întemeiate, de încălcarea dispozițiilor, acordându-se atenție specială deplasărilor acestor persoane;

(b) locurilor în care sunt depozitate mărfuri în condiții în care există motive întemeiate să se presupună că permit efectuarea de operațiuni care încalcă dispozițiile;

(c) mișcărilor de mărfuri semnalate ca putând face obiectul unor operațiuni care încalcă dispozițiile;

(d) mijloacelor de transport cu privire la care există suspiciunea, pe baza unor motive întemeiate, că sunt utilizate pentru efectuarea de operațiuni care încalcă dispozițiile.

Articolul 8

La cererea autorității solicitante, autoritatea solicitată furnizează toate informațiile la care are acces sau pe care le obține în condițiile prevăzute de dispozițiile de la articolul 4 alineatul (2) privind operațiunile planificate sau în curs de desfășurare despre care autoritatea solicitantă are cunoștință sau crede că încalcă dispozițiile. Aceste informații se prezintă în special sub formă de rapoarte și de alte documente sau de copii certificate sau de extrase din respectivele documente.

Articolul 9

(1) La cererea autorității solicitante, autoritatea solicitată trebuie să efectueze sau să ceară să se efectueze investigațiile corespunzătoare privind operațiunile despre care autoritatea solicitantă are cunoștință sau crede că încalcă dispozițiile.

Pentru efectuarea acestor investigații, autoritatea solicitată sau autoritatea administrativă care a fost sesizată de către autoritatea solicitată acționează în cadrul competențelor sale în același mod în care ar acționa în nume propriu sau ca răspuns la o cerere din partea altei autorități de pe propriul teritoriu.

Autoritatea solicitată comunică autorității solicitante rezultatele investigațiilor.

(2) Prin acord între autoritatea solicitantă și autoritatea solicitată, agenții desemnați de autoritatea solicitantă pot fi prezenți pe parcursul investigațiilor la care se face referire la alineatul (1).

Articolul 10

Prin acord între autoritatea solicitantă și autoritatea solicitată și în conformitate cu o procedură stabilită de aceasta din urmă, funcționarii autorizați în mod corespunzător de autoritatea solicitantă pot colecta informații la birourile autorităților administrative menționate la articolul 1 care sunt situate pe teritoriul în care este stabilită autoritatea solicitată. Aceste informații trebuie să fie legate de punerea în aplicare a dispozițiilor și trebuie să fie cele necesare autorității solicitante. Ele trebuie obținute din documentele la care are acces personalul birourilor în cauză. Funcționarii pot obține copii ale unor astfel de documente.

TITLUL II

ASISTENȚĂ OFERITĂ ÎN MOD VOLUNTAR

Articolul 11

Autoritățile competente ale unei părți contractante asistă autoritățile competente ale celeilalte părți contractante fără să fi primit mai întâi o cerere de asistență în conformitate cu procedura prevăzută la articolele 12 și 13.

Articolul 12

În cazurile în care consideră astfel de măsuri utile pentru a se asigura că sunt respectate dispozițiile, autoritățile competente ale unei părți contractante:

(a) efectuează sau cer să se efectueze o supraveghere specială de tipul celei prevăzute la articolul 7, în măsura în care acest lucru este posibil;

(b) comunică autorităților competente ale celeilalte părți contractante toate informațiile aflate în posesia sa care se referă la operațiuni pe care le consideră drept încălcând dispozițiile. Aceste informații se prezintă în special sub formă de rapoarte și de alte documente sau de copii certificate sau de extrase din respectivele documente.

Articolul 13

Autoritățile competente ale fiecărei părți contractante furnizează fără întârziere autorităților celeilalte părți contractante toate informațiile utile cu privire la operațiunile despre care știe sau consideră că încalcă dispozițiile, în special cele referitoare la mărfuri care fac obiectul unor astfel de operațiuni, și la noi resurse sau metode utilizate în astfel de operații.

TITLUL III

DISPOZIȚII FINALE

Articolul 14

(1) Punerea în aplicare a prezentei decizii, inclusiv tratarea cererilor și schimbul de informații, este responsabilitatea autorităților vamale centrale din Principatul Andorra și a serviciilor pertinente ale Comisiei, care stabilesc toate dispozițiile și măsurile necesare în acest scop.

(2) Părțile contractante își furnizează reciproc câte o listă a autorităților relevante selectate în scopurile menționate la articolul 1. Aceste informații sunt completate de liste ale serviciilor responsabile cu prevenirea și detectarea neregulilor legate de dispozițiile acordului. Aceste liste sunt extinse ori de câte ori este necesar.

Pentru a face decizia cât mai eficace posibil, părțile contractante iau, în plus, măsurile necesare pentru a permite serviciilor în cauză să stabilească contacte personale de natură să faciliteze schimbul de informații și tratarea solicitărilor.

(3) Părțile contractante se informează reciproc cu privire la măsurile adoptate pentru punerea în aplicare a deciziei.

Articolul 15

(1) Prezenta decizie nu obligă părțile contractante să își acorde reciproc asistență în cazul în care o astfel de asistență este susceptibilă de a aduce atingere ordinii publice, securității sau altor interese esențiale ale unei părți contractante.

(2) Orice refuz de a oferi asistență trebuie justificat.

Articolul 16

Furnizarea de documente în temeiul prezentei decizii poate fi înlocuită prin furnizarea de informații în orice formă și în aceleași scopuri, produse prin mijloace informatice.

Articolul 17

(1) Informațiile comunicate în temeiul prezentei decizii, în orice formă, sunt confidențiale. Acestea sunt acoperite de secretul profesional și beneficiază de protecția acordată pentru informații de natură similară de legislația națională în vigoare pe teritoriul părții contractante care primește informațiile, precum și de protecția acordată de normele corespunzătoare aplicabile organelor comunitare.

În special, informațiile menționate la primul paragraf nu pot fi transmise altor persoane decât celor care, pe teritoriile părților contractante sau în cadrul instituțiilor comunitare, prin natura îndatoririlor, trebuie să aibă acces la respectivele informații. În mod similar, informațiile în cauză nu pot să fie utilizate în alte scopuri decât cele stipulate în prezenta decizie, cu excepția cazului în care autoritatea care furnizează informațiile este de acord, în mod expres, să se procedeze în alt fel și cu condiția ca normele în vigoare pe teritoriul în care este stabilită autoritatea care primește informațiile să nu interzică transmiterea sau utilizarea acestora.

(2) Alineatul (1) nu împiedică utilizarea informațiilor obținute în conformitate cu prezenta decizie în acțiuni sau proceduri juridice care rezultă din nerespectarea dispozițiilor.

În cazul în care informațiile sunt utilizate într-un asemenea context, autorității competente a părții contractante care furnizează informațiile în cauză i se comunică acest lucru fără întârziere.

Articolul 18

Părțile contractante nu solicită rambursarea costurilor suportate ca urmare a punerii în aplicare a prezentei decizii, cu excepția, dacă este cazul, onorariilor plătite experților.

Articolul 19

Prezenta decizie nu aduce atingere aplicării între părțile contractante a normelor referitoare la asistența judiciară reciprocă în materie penală.

Articolul 20

Comitetul mixt este responsabil de gestionarea prezentei decizii.

Articolul 21

Prezenta decizie intră în vigoare la 1 iulie 1991.